Varoitus koskee hoitoja, jota Heikkilä antoi syöpäpotilaille yksityisvastaanotollaan.

Antti Heikkilä on saanut Valviralta kirjallisen varoituksen. Arkistokuva. Heljä Salonen

Sosiaali- ja terveysalan lupa- ja valvontavirasto Valvira on antanut kirjallisen varoituksen lääkäri Antti Heikkilälle, kertoo Helsingin Sanomat.

Valviran mukaan Heikkilä on syöpäpotilaiden yksityisvastaanotollaan Eiran sairaalassa käyttänyt menettelytapoja, jotka ovat ”yleisesti hyväksymättömiä ja kokemusperäisesti perustelemattomia”. Heikkilän vastaanotto Eiran sairaalassa on päättynyt noin vuosi sitten.

Myös Heikkilän potilasasiakirjamerkinnöissä oli Valviran mukaan puutteita.

Antti Heikkilä julkaisi viime syksynä kirjan Lääkkeetön elämä (Otava), jossa hän kyseenalaisti esimerkiksi sydänpotilaiden ja diabeetikkojen hoidon ja ruokavalion.

HS kertoo, että Valviran päätöksessä kerrotaan Heikkilän potilasasiakirjamerkinnöissä sekä potilaiden tutkimisessa ja informoinnissa olevan puutteita. Valviran varoituksessa nostetaan esiin tapaus, jossa Heikkilä kertoi leukemiapotilaalle, että kookosöljyn lauriinihappo ”tuhoaa viruksia, sieniä ja bakteereita”.

”Em. toiminta on Valviran käsityksen mukaan ammattieettisesti moitittavaa erityisesti tilanteessa, jossa potilas on hakeutunut Heikkilän vastaanotolle tuloksettomien syöpähoitojen lopettamisen jälkeen”, päätöksessä kerrotaan.